1.PROBLEEMIASETUS

Eritoiduks ettenähtud toiduained ehk niinimetatud dieettoiduained on tavatarbimiseks ettenähtud toiduainetest erinevad toiduained, mis on eriliselt valmistatud tooted ja ette nähtud elanikkonna erirühmade eritoitumisvajaduste rahuldamiseks, näiteks imikute ja väikelaste toiduained, raviotstarbelised toiduained, kehakaalu alandamiseks ettenähtud toiduained, gluteenivabad jt toiduained. Dieettoiduaineid käsitlevaid õigusakte on rakendatud alates 1977. aastast, et tagada kaupade vaba liikumine ja vältida ebavõrdseid konkurentsitingimusi.

Õigusaktid hõlmavad raamdirektiivi ja erimeetmeid, mis on võetud järgmiste toiduainerühmade suhtes:

— imiku piimasegud ja jätkupiimasegud;

— teraviljapõhised töödeldud ning muud imikute ja väikelaste toiduained;

— kehakaalu alandamiseks ettenähtud vähendatud energiasisaldusega dieetides kasutatavad toiduained („salendavad toiduained”);

— meditsiiniliseks eriotstarbeks ettenähtud toiduained (raviotstarbelised toiduained);

— gluteenitalumatusega inimestele ettenähtud toiduained (gluteenivabad toiduained).

Viimastel aastakümnetel toimunud toiduainete mitmekesisuse ja eriotstarbelisuse suurenemise tõttu on vastu võetud uusi õigusakte. Selles kontekstis on eriti tähtsad toidulisandite, rikastatud toidu ning toitumis- ja tervisealaste väidete õigusaktid.

Aruteludes liikmesriikide ja sidusrühmadega on rõhutatud dieettoiduaineid käsitlevate õigusaktide rakendamisega ning nende ja hilisemate õigusaktide koostoimega seotud raskusi. Peamised kindlaks tehtud probleemid on seotud järgmiste küsimustega.

Dieettoiduaine või tavatoiduaine

Kuna toiduainete arendus ja turustamine on üha enam suunatud tarbijate erirühmadele (näiteks rikastatud toiduained lastele, toidulisandid rasedatele, rikastatud toiduained immuunsüsteemi aktiveerimiseks jne), siis võiks väita, et suur osa tänapäeval turul olevatest toodetest on välja töötatud või suunatud teatavale eritoitumisvajadustega elanikkonnarühmale. Teatud olukordades on üha raskem aru saada, mis eristab üldelanikkonnale ettenähtud tavatoiduaineid teatavale elanikkonna rühmale ettenähtud dieettoiduainetest.

Koostoime mõistmine – märge või väide dieettoiduaineks sobivuse kohta?

Kui 1976. aasta detsembris võeti vastu raamõigusaktid, siis arvestati, et dieettoote märgisel ettenähtud kohustuslik märge dieettoiduaineks sobivuse kohta oleks laia kohaldamisalaga ning et see ei oleks piiratud kindlalt määratletud teabega. Pärast 2006. aastal toitumis- ja tervisealaste väiteid käsitleva, kõiki toiduainete kohta tehtavaid toitumis- ja/või tervisealasele kasulikkusele viitavaid avaldusi hõlmava määruse vastuvõtmist, on eri õigusaktide koostoime muutunud ebaselgemaks. Tänapäeval on juhtudel, kui eriõigusaktidega ei ole sätestatud lisaeeskirju, dieettoiduaineks sobivuse märge toitumis- ja tervisealaseid väiteid käsitleva määruse kohaselt piiratud selle elanikkonnarühma märkimisega, kellele toiduaine on ette nähtud.

Õigustega kauplemine

Liikmesriigid on teatanud , et mõned ettevõtjad kasutavad dieettoiduainete õigusakte selleks, et vältida toiduaineid käsitlevate hilisemate õigusaktide eeskirju, moonutades eritoiduks ettenähtud toiduainete mõistet ning põhjustades teatud juhtudel segadust selle kohaldamise suhtes.

Selgub, et mõned ettevõtjad esitavad teabe tavatoiduaine kohta dieettoiduainete õigusaktide all selleks, et oleks võimalik kasutada dieettoiduaineks sobivuse märget (mis on dieettoiduainete õigusaktide kohaselt kohustuslik) samasuguse väite asemel ning väldivad sellega toitumis- ja tervisealaste väidete määruse nõudeid (ELi eelloamenetlust koos teadusliku hindamisega). See võimalus moonutab turgu ning põhjustab toiduettevõtjate suhtes ebavõrdsed turutingimused ja ebaõiglased konkurentsitingimused, sest mõned äriühingud võivad saada ebaõiglase eelise konkurendi suhtes kasutades dieettoote märget selle asemel, et samasuguse väite puhul luba taotleda. See kehtib eriti potentsiaalsete dieettoiduainete kohta, millest peab teatama või mille kohta on kehtestatud erinõuded.

Konkreetsed näited moonutustest

Liikmesriikide ja äriühingute vahel